|  |  |
| --- | --- |
| ГРБОВИ ЗА МЕМОРАНДУМ | Република СрбијаАутономна покрајина Војводина**Покрајински секретаријат за****здравство**Булевар Михајла Пупина 16, 21000 Нови СадТ: +381 21 487 4385 Ф: +381 21 456 119psz@vojvodina.gov.rs |

На основу чл. 11. и 23. став 4. Покрајинске скупштинске одлуке о буџету Аутономне покрајине Војводине за 2025. годину („Службени лист АПВ”, бр. 57/24, 38/25 - ребаланс и 53/25 - ребаланс) и Решења о покретању поступка за доделу средстава путем јавног конкурса Покрајинског секретаријата за здравство број: 004221971 2025 80253 001 000 000 001 01 001 од 17. октобра 2025. године, а у вези с чланом 12. став 2. Закона о здравственој заштити („Службени гласник РС”, бр.25/19, 92/23-аутентично тумачење и 29/25 – Одлука УС), Покрајински секретаријат за здравство расписује **други**

**Ј А В Н И К О Н К У Р С**

**ЗА ФИНАНСИРАЊЕ ОДНОСНО СУФИНАНСИРАЊЕ ХИТНИХ КАПИТАЛНИХ**

 **ПОПРАВКИ У ЗДРАВСТВЕНИМ УСТАНОВАМА У 2025. ГОДИНИ**

Покрајински секретаријат за здравство, у складу с чланом 12. став 2. Закона о здравственој заштити („Службени гласник РС”, бр. 25/19, 92/23 - аутентично тумачење и 29/25 – Одлука УС), Покрајинском скупштинском одлуком о буџету Аутономне покрајине Војводине за 2025. годину („Службени лист АПВ”, бр. 57/24, 38/25 -ребаланс и 53/25 – ребаланс) и Финансијским планом Покрајинског секретаријата за здравство за 2025. годину, финансираће односно суфинансираће у 2025. години хитне капиталне поправке у здравственим установама – за које се средства не обезбеђују на основу уговора закљученог с Републичким фондом за здравствено осигурање о пружању здравствене заштите из обавезног здравственог осигурања осигураним лицима, а које су неопходне за обављање делатности здравствене установе и др. изузев трошкова текућег одржавања објеката и просторија и текућег сервисирања медицинске, немедицинске опреме, превозних средстава и опреме у области интегрисаног здравственог информационог система – са укупно 100.000.000,00 динара.

По овом јавном конкурсу, средства ће се доделити у складу с Одлуком о поступку и критеријумима за доделу буџетских средстава Покрајинског секретаријата за здравство за изградњу, одржавање и опремање здравствених установа чији је оснивач АП Војводина („Службени лист АПВ”, број 2/25), која је доступна и на огласној табли Покрајинског секретаријата за здравство и објављена на интернет страници www.zdravstvo.vojvodina.gov.rs.

Финансијске обавезе реализоваће се у складу с ликвидним могућностима буџета Аутономне покрајине Војводине за 2025. годину.

Предмет конкурса јесу хитне капиталне поправке у здравственим установама – за које се средства не обезбеђују на основу уговора закљученог с Републичким фондом за здравствено осигурање о пружању здравствене заштите из обавезног здравственог осигурања осигураним лицима, а које су неопходне за обављање делатности здравствене установе.

Право учешћа на конкурсу имају здравствене установе чији је оснивач Аутономна покрајина Војводина, основане средствима у јавној својини, у складу са Планом мреже здравствених установа.

Пријава на јавни конкурс подноси се у једном примерку, на обрасцу пријаве који се може преузети у Покрајинском секретаријату за здравство Нови Сад, Булевар Михајла Пупина број 16, II спрат, канцеларија 42 (тел.487-4514), као и на интернет страници наведеног секретаријата: [www.zdravstvo.vojvodina.gov.rs](http://www.zdravstvo.vojvodina.gov.rs/).

Рок за подношење пријава на јавни конкурс: од дана објављивања у дневном листу ''Дневник'' и на интернет страници Покрајинског секретаријат за здравство [www.zdravstvo.vojvodina.gov.rs](http://www.zdravstvo.vojvodina.gov.rs/). од 21. октобра 2025. године до 21. децембра 2025. године.

Други јавни конкурс за финансирање односно суфинансирање хитних капиталних поправки у здравственим установама у 2025. години број: 004221971 2025 80253 001 000 000 001 01 002 Покрајински секретаријат за здравство објављује у ''Службеном листу АПВ'', у дневном листу ''Дневник'' и на интернет страници Покрајинског секретаријат за здравство [www.zdravstvo.vojvodina.gov.rs](http://www.zdravstvo.vojvodina.gov.rs/).

Пријаве се подносе Покрајинском секретаријату за здравство, Булевар Михајла Пупина број 16, 21108 Нови Сад – поштом, електронском поштом на адресу psz@vojvodina.gov.rs ако је захтев потписан квалификованим сертификатом за електронски потпис или лично у Писарници покрајинских органа управе у згради Покрајинске владе, Булевар Михајла Пупина број 16, 21108 Нови Сад, с назнаком – „За конкурс хитне капиталне поправке II” или у било коју писарницу државног органа или органа локалне самоуправе на територији Републике Србије.

Неблаговремене и непотпуне пријаве, пријаве које су поднела неовлашћена лица и пријаве које нису поднете на прописаном обрасцу – неће се разматрати. Конкурсна документација се не враћа.

Поступак конкурса за доделу средстава спроводи комисија коју образује покрајински секретар за здравство. Разматрање и процену пријава приспелих на јавни конкурс комисија врши најмање свака два месеца у току периода на који је јавни конкурс отворен.

Након разматрања и процене пријава приспелих на јавни конкурс, комисија сачињава бодовну листу и образложени предлог за доделу средстава по јавном конкурсу. Покрајински секретар за здравство разматра предлог комисије и доноси одлуку о додели средстава - у складу с ликвидним могућностима буџета – која је коначна.

Пријаве за доделу средстава бодују се према следећим критеријумима:

* степен неопходности реализације хитне капиталне поправке у односу на немогућност пружања здравствених услуга, обављања делатности и организацију процеса рада здравствене установе – укупан број бодова који се може доделити јесте 30;
* допринос реализације хитне капиталне поправке унапређивању доступности и приступачности здравствене заштите, односно скраћењу чекања на здравствену услугу – укупан број бодова који се може доделити јесте 30;
* степен хитности реализације хитне капиталне поправке у односу на пружање здравствених услуга – укупан број бодова који се може доделити јесте 10;
* постојање налога инспекције за поступање – укупан број бодова који се може доделити јесте 5;
* узрок настанка квара односно штете (нпр. виша сила, елементарна непогода, друге непредвиђене околности, истек гарантног рока и др.) – укупан број бодова који се може доделити јесте 5;
* висина тражених средстава, те однос трошкова и очекиваних резултата – укупан број бодова који се може доделити јесте 15,
* немогућност обезбеђења средстава из других извора – укупан број бодова који се може доделити је 5.

Резултати конкурса биће објављени на интернет страници Покрајинског секретаријата за здравство [www.zdravstvo.vojvodina.gov.rs](http://www.zdravstvo.vojvodina.gov.rs/).

**ПОКРАЈИНСКИ СЕКРЕТАРИЈАТ ЗА ЗДРАВСТВО**

Број: 004221971 2025 80253 001 000 000 001 01 002

Дана: 21. октобра 2025. године

  **ПОКРАЈИНСКИ СЕКРЕТАР**

 **ЗА ЗДРАВСТВО**

 **др Милан Попов**